KOMISIJOS SPRENDIMAS
2004 m. spalio 22 d.
dėl Vokietijos Federacinės Respublikos reglamento projekto dėl vaisių, daržovių ir bulvių, apdorotų juos nuėmus, ženklinimo
(pranešta dokumentu Nr. K(2004) 4029)
(autentiškas tik tekstas vokiečių kalba)
(Tekstas svarbus EEE)
(2004/765/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (1), ypač į jos 19 ir 20 straipsnius,
kadangi:
(1)
Direktyvos 2000/13/EB 19 straipsnio antrojoje pastraipoje numatyta tvarka Vokietijos valdžios institucijos, norėdamos įtraukti nuostatas dėl privalomo vaisių, daržovių ir bulvių, juos nuėmus apdorotų fitofarmacinėmis medžiagomis konservavimo tikslais, ženklinimo, 2004 m. kovo 1 d. perdavė Komisijai reglamento projektą, iš dalies pakeičiantį reglamentą dėl didžiausio likučių kiekio.
(2)
Taikant minėtame reglamente įterptą naują 3 a straipsnį, vaisiai, daržovės ar bulvės, apdoroti juos nuėmus, turėtų būti ženklinami su nuoroda „nuėmus apdorota…“ (toliau rašomas medžiagos pavadinimas).
(3)
Remiantis Direktyvos 2000/13/EB 19 straipsnio antrąja pastraipa, Komisija Maisto grandinės ir gyvūnų sveikatos nuolatiniame komitete pasitarė su kitomis valstybėmis narėmis.
(4)
Bendrijos teisėje jau yra priimtos tam tikros nuostatos, užtikrinančios, kad dėl minėtų medžiagų naudojimo nebus sukelta pavojaus vartotojų sveikatai. Naudoti šias medžiagas turi būti leista pagal 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2), be to, remiantis 1990 m. lapkričio 27 d. Tarybos direktyva 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo, turi būti nustatomi didžiausi likučių kiekiai (3).
(5)
Tam tikrais atvejais būtų naudinga vartotojus informuoti išsamiau, informaciją apie nuimto derliaus apdorojimą užrašant ant ženklinimo etiketės; tuomet vartotojai galėtų rinktis apdorotus ar neapdorotus produktus arba imtis tam tikrų atsargumo priemonių, pavyzdžiui, plauti produktus ar juos lupti. Tokios priemonės pagal Komisijos reglamentą 1799/2001 (4) numatomos, be viso kito, ir citrusiniams vaisiams, ypač kalbant apie didžiausio likučių kiekio, kurį šiems produktams nustatyti yra svarbu dėl to, kad jie paprastai naudojami nulupti, apskaičiavimo metodą.
(6)
Tačiau tokia vienašališkai ir vienodai visiems vaisiams ir daržovėms Vokietijos taikoma priemonė neproporcingai apsunkintų prekybinius mainus Bendrijos viduje. Ją pritaikius, kitų valstybių narių gamintojai ar ūkio subjektai privalėtų numatyti specialų vaisių, daržovių ar bulvių, importuojamų į Vokietiją, ženklinimą ir nuo pat gamybos pradžios imtis priemonių, atsižvelgiant į produktų paskirties vietą.
(7)
Atvejai, kuriais galima taikyti nesuderintas nacionalines nuostatas, reglamentuojančias tam tikrų maisto produktų arba apskritai maisto produktų ženklinimą ir pateikimą, išvardijami Direktyvos 2000/13/EB 18 straipsnio 2 dalyje. Tokios priemonės turi būti taikomos ne tik tuomet, kai tai būtina visuomenės sveikatos apsaugai, - jos gali būti taikomos ir tuomet, kai jų taikymas pateisinamas sukčiavimo prevencija, pramoninės ir komercinės nuosavybės teisių apsauga, kilmės nuorodomis, registruotaisiais kilmės vietos pavadinimais ir nesąžiningos konkurencijos prevencija.
(8)
Vokietijos valdžios institucijos nepateikia jokių įrodymų, kad perduotas projektas yra būtinas vienam iš 18 straipsnyje minimų tikslų pasiekti ir kad tokiu būdu sudarytos kliūtys prekybai bus jam proporcingos, Vokietija tik pamini tikslą informuoti vartotojus apie nuimto derliaus apdorojimą.
(9)
Dėl to reikėtų sukurti Bendrijos ženklinimo nuostatas tiems atvejams, kai vartotojai, kaip siūlo Vokietija, turėtų būti informuojami apie nuimto derliaus apdorojimą. Tokią nuostatą reikėtų priimti dėl ortofenilfenolio ir natrio ortofenilfenolio, kadangi Europos Parlamento ir Tarybos direktyva 2003/114/EB (5) numato, jog šios medžiagos bus išbrauktos iš priedų vartojimą apibrėžiančių įstatymų, kai tik įsigalios Bendrijos teisės aktais, nustatančiais didžiausią pesticidų likučių kiekį, paremtos nuostatos dėl nuėmus derlių šiomis medžiagomis apdorotų maisto produktų.
(10)
Komisija tęs derybas su valstybėmis narėmis dėl produktų, apdorotų juos nuėmus, ženklinimo papildymo.
(11)
Valstybėse narėse nereikėtų rodyti jokios nacionalinės iniciatyvos šioje srityje.
(12)
Šie faktai nulėmė tai, kad Komisija, remdamasi Direktyvos 2000/13/EB 19 straipsnio trečiąja pastraipa, pareiškė neigiamą nuomonę.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Vokietijos Federacinė Respublika, norėdama įrašyti nuostatas dėl privalomo vaisių, daržovių ir bulvių, juos nuėmus apdorotų fitofarmacinėmis medžiagomis konservavimo tikslais, ženklinimo, neturėtų priimti reglamento projekto, iš dalies pakeičiančio reglamentą dėl didžiausio likučių kiekio.
2 straipsnis
Šis sprendimas skiriamas Vokietijos Federacinei Respublikai.
Priimta Briuselyje, 2004 m. spalio 22 d.